ישראל שחק

ישראל שחק (28 באפריל 1933 ורשה, פולין – 2 ביולי 2001 ירושלים, ישראל) היה כימאי, ניצול שואה ופעיל זכויות אדם ישראלי. כיהן כפרופסור לכימיה באוניברסיטה העברית בירושלים. בין השנים 1990-1970 היה נשיא "הליגה הישראלית לזכויות אדם" עד לסגירתה.

ביוגרפיה
נולד בשנת 1933 בשם ישראל הימלשטאוב, בוורשה, פולין, הבן הצעיר למשפחה יהודית משכילה, דתית וציונית. לאחר הכיבוש הגרמני של פולין, הועברה משפחתו לגטו ורשה. אחיו הגדול נמלט והצליח להצטרף לחיל האוויר הבריטי. אמו שילמה למשפחה פולנית ענייה שתחביא אותו, אך כשכספה אזל הוא הוחזר אליה. בשנת 1943 ברח יחד עם חבר מהאומשלגפלאץ בגטו ורשה, אבל מאוחר יותר נעצר על ידי הנאצים ונשלח יחד עם הוריו למחנה הריכוז פוניאטובה באזור לובלין, שם נספה אביו. בהמשך הצליח לברוח מהמחנה יחד עם אמו ולחזור לוורשה. אחרי שנעצרו שוב הם נשלחו למחנה הריכוז ברגן-בלזן. לאחר שחרור המחנה ב-1945 עלה שחק לארץ ישראל שם ביקש להיקלט בקיבוץ אך סורב כי היה "רזה מדי".
מגיל 12 נדרש לפרנס את אמו שמצב בריאותה לא אפשר לה לעבוד. אחרי שלמד בפנימיה דתית בכפר חסידים עבר עם אמו לתל אביב.

לאחר התיכון שירת בצה"ל ביחידה מובחרת ואחר כך למד לתואר דוקטור לכימיה אורגנית באוניברסיטה העברית בירושלים, אותו קיבל ב-1962. שם היה, בין השאר, תלמידו של ארנסט דוד ברגמן. לאחר מכן שימש עוזר ראש הוועדה לאנרגיה אטומית ויועץ למפעלים ביטחוניים. ב-1961 עזב את ישראל ללימודי פוסט-דוקטורט באוניברסיטת סטנפורד. שב שנתיים אחר כך והפך למרצה וחוקר כימיה באוניברסיטה העברית עד יציאתו לגמלאות ב-1990. היה מרצה פופולרי, והשקיע זמן ומאמץ רב בחיפוש אחרי מרפא למחלת הסרטן.

לאחר מלחמת ששת הימים הפך ביקורתי כלפי הציונות ומדינת ישראל. הוא יצא נגד מדיניות ישראל כלפי הפלסטינים ותמך בהקמת מדינה פלסטינית. הוא כתב מאמרים רבים ומספר ספרים שהציגו את עמדותיו על החברה הישראלית והיהדות. כתביו על היהדות עוררו מחלוקות וויכוחים רבים. לזמן מסוים היה חבר ב"חד"ש".

שחק לא נישא מעולם. בשנותיו האחרונות התגורר בשכונת רחביה בירושלים. בשנת 2001 נפטר בירושלים בעקבות סיבוכי סוכרת, ונקבר בהר המנוחות בעיר.

בהספד עליו כתב כריסטופר היטצ'נס:

הוצאת הספרים "הוצאת ידידי פרופסור ישראל שחק" מיוחדת לפרסומים של משנתו בנושא דת ומדינה.

עמדות ועבודות
שחק סיפר כי עמדותיו הוקצנו לראשונה בעקבות מלחמת סיני והתחושה כי נבגד על ידי דוד בן-גוריון שדחף לכבוש את חצי האי סיני והכריז על "מלכות ישראל השלישית", ולאחר מכן בעקבות חוויותיו בארצות הברית.

פעיל נגד כפייה דתית
בשנות ה-60 החל להיות מעורב בליגה ישראלית נגד כפייה דתית. בשנת 1961 כתב נגד הקמת אוניברסיטת בר-אילן כאוניברסיטה דתית, המחייבת את המרצים והסטודנטים להצהיר שהם חיים אורח חיים דתי (כפי שהייתה מדיניות האוניברסיטה אז), שחק כתב:

בפברואר 1966 עורר דיון ציבורי סביב פסק הלכה שניתן לו לטענתו, שאסר על רופא יהודי לחלל שבת כדי להציל גוי. הרבנות בירושלים הגיבה שמעולם לא נתנה פסק הלכה כזה ואף הועלו ספקות לגבי טענותיו של שחק שהיה ידוע כפעיל הליגה נגד כפייה דתית. בעקבות הפרסום דווח על מקרה בחיפה בו רוקח סירב לתת תרופות ליהודי דתי בשבת בנימוק ש"גם הדתיים לא נותנים לרפא כושי בשבת". היו שדרשו לצנזר פרסום טענותיו של שחק מפני שהן גורמות נזק למדינה. בהמשך שנת 1966 פרסם ספר בשם "למען יהדות של אמת וצדק" בו אסף ציטוטים רבים מארון הספרים היהודי המעידים על יחס עוין של היהדות לגויים.

פעיל למען זכויות הפלסטינים
לאחר מלחמת ששת הימים התנער מקשריו עם הליגה בטענה שהם חבורה של "ליברלים מזויפים" שלחמו נגד כפייה דתית בחברה הישראלית אך לא פעלו על פי אותם עקרונות להילחם ביחס של המדינה לפלסטינים. שחק הצטרף לליגה הישראלית לזכויות אדם ונבחר לעמוד בראשה ב-1970. בשנת 1968 ניהל ועד נגד הריסת בתים של ערבים פלסטינים, וב-1970 הקים את הוועד נגד מעצר מנהלי.

החל לפרסם תרגומים של העיתונות הישראלית לאנגלית, בתוספות הערות שלו, בטענה שפעילים מערביים זקוקים למידע טוב יותר על המצב בישראל וכי המהדורות האנגליות של העיתונים מעוותות במתכוון לצורכי דעת הקהל המערבית. מנהג זה, לצד מכתבים למערכת שהרבה לכתוב, היו סימן ההיכר שלו במשך שנים רבות. במשך שנות השבעים-שמונים של המאה ה-20 דבריו היו מצוטטים תכופות בתעמולה הערבית והפלסטינית נגד ישראל והציונות,.

שחק הפך לפעיל נודע בחוגים בינלאומיים, השתתף בכתיבת מאמרים והרצאות יחד עם האינטלקטואל האמריקני פרופ' נועם חומסקי וזכה לשבחים מפי אנשי הגות ואקדמיה אחרים ובהם ז'אן-פול סארטר, כריסטופר היטצ'נס ואדוארד סעיד. לדעת שחק הציונות הייתה כניעה בפני האנטישמיות, כי בדיוק כמוה היא סברה שהיהודים לעולם יהיו זרים בכל מקום וטוב יותר אם יחיו מבודדים משאר העולם. ב-1982 שחק גינה את הסכמי השלום בין ישראל למצרים. בהם ראה, בהתאם למה שפורסם כ"תוכנית ינון" מזימה ציונית אנטי-ערבית.

ב-1994 פרסם את ספרו "Jewish History, Jewish Religion: The Weight of Three Thousand Years" ("היסטוריה יהודית, יהדות: משקלן של שלושת אלפים שנה"). את ההקדמות לספר כתבו גור וידאל ואדוארד סעיד. ב-1997 פרסם את "סודות גלויים: מדיניות הגרעין של ישראל" וב-1999 את "פונדמנטליזם בישראל" יחד עם נורטון מֶזְוִינְסְקִי. בהקדמה לספרו האחרון הכותבים הסבירו כי "אנו מודעים לכך כי בביקורתנו כלפי הפונדמנטליזם היהודי אנו מבקרים חלק של העבר אותו אנו אוהבים. אנו מקווים כי כל חברה אנושית תחל בביקורת העבר שלה לפני ביקורת אחרים".

בשנותיו האחרונות הביע שחק דאגה רבה לגבי סכנת הפונדמנטליזם המוסלמי בשביל החברה הערבית. בכתביו ובראיונות שחק גינה היבטים קסנופוביים או גזעניים הקשורים לתאולוגיה היהודית והמוסלמית.

מבחר פרסומים
The Non-Jew in the Jewish State; a collection of Documents. Jerusalem 1975 .
(הלא יהודי במדינה היהודית:אוסף מסמכים) ירושלים 1975
Nicht-Juden in einem jüdischen Staat. Eine Dokumentation (= Nahost-Mittelmeerpolitik). pdw, Bonn 1977, ISBN 3-  88253-003-0 (עם מקדמה מאת אריך פריד).
Begin & Co as they really are. Glasgow 1977 (אנגלית).
(בגין ושותפיו כפי שהם באמת)
עם נועם צ'ומסקי:
Israel’s Global Role: Weapons for Repression (= Studies in Geophysical Optics and Remote Sensing). Association of Arab-American University Graduates, Inc., 1982,  (אנגלית).
(התפקיד הגלובלי של ישראל:כלי נשק לדיכוי) האיגוד הערבי-אמריקאי של בוגרי אוניברסיטה
The Life of Death: An Exchange. Israel Shahak, תגובה מאת טימותי גרטון אש In: The New York Review. 29. Januar  1987 (אנגלית, online).
Jewish History, Jewish Religion: The Weight of Three Thousand Years. Pluto Press, London 1994 (אנגלית).
(היסטוריה יהודית, דת יהודית:משקלן של שלושת אלפים שנה)
Open Secrets: Israeli Foreign and Nuclear Policies. Pluto Press, London 1997 (אנגלית, gewidmet Witold Jedlicki; מקדמה: כריסטופר היטצ'נס).
(סודות גלויים:מדיניות החוץ והגרעינית של ישראל)
Jüdische Geschichte, jüdische Religion. Israel – ein Utopia für Auserwählte? Melzer, Neu-Isenburg 2009,  (archive.org [PDF] עם דברי מבוא מאת אילן פפה, אדוארד סעיד וגור וידאל.
(היסטוריה יהודית, דת יהודית, ישראל - אוטופיה לנבחרים?)
Jewish Fundamentalism in Israel - יחד עם נורטון מזווינסקי
(פונדמנטליזם יהודי בישראל)
Pluto Middle Eastern Series), Pluto Press (UK), October 1999  ; Pluto Press, (UK), October 1999, ; מהדורה שנייה עם מבוא חדש מאת נורטון מזווינסקי יולי 2004,

קישורים חיצוניים

  - על ישראל שחק במלאת עשור לפטירתו

הערות שוליים

קטגוריה:כימאים ישראלים
קטגוריה:בעלי תואר דוקטור מהאוניברסיטה העברית בירושלים
קטגוריה:סגל האוניברסיטה העברית בירושלים: כימיה
קטגוריה:עובדי הוועדה לאנרגיה אטומית
קטגוריה:יהודים בשואה: פולין
קטגוריה:אסירים במחנה הריכוז ברגן-בלזן
קטגוריה:ילדים בשואה: פולין
קטגוריה:ניצולי השואה: פולין
קטגוריה:עולים לאחר מלחמת העולם השנייה
קטגוריה:יוצאים בשאלה
קטגוריה:אתאיסטים ישראלים
קטגוריה:פעילי שמאל רדיקלי ישראלים
קטגוריה:יהודים הקבורים בהר המנוחות
קטגוריה:רחביה: אישים
קטגוריה:ישראלים ילידי פולין
קטגוריה:ישראלים שנולדו ב-1933
קטגוריה:ישראלים שנפטרו ב-2001